Z A P I S N I K

s 11. sjednice Vijeća Gradske četvrti Sesvete, održane 21. ožujka 2018., s početkom u 17,10 sati u Gradskoj četvrti Sesvete – Područnom uredu Sesvete, Trg Dragutina Domjanića 4, soba 23/II, Sesvete.

Nazočni članovi Vijeća Gradske četvrti Sesvete:

Petar Bajan, Marija Baričević, Željko Blažinović, Antun Bošnjaković, Maja Buljubašić, Marko Galić, Ivanka Gregoranić, Mira Halapa, Stjepan Kezerić, Damir Kostanjski, Tihomir Lukanić, Vladimir Marić, Dražen Markota, Boris Matoic, Mladen Šturlić-Tupek, Zlata Trošelj i Nataša Vučkov. 

Opravdano odsutni: 
Marko Brkić, Jurica Jug 

Nazočni radno:
- Borko Samec - urednik portala Sesvete Danas
- Ivana Markić - novinarka Radio Martina
- Stipe Jurić, Petar Vukelić – Gradski ured za mjesnu samoupravu, P.O. Sesvete

Sjednicu Vijeća Gradske četvrti Sesvete otvara Stjepan Kezerić, predsjednik Vijeća, pozdravlja nazočne članove Vijeća Gradske četvrti, sve radno nazočne, zahvaljuje na odazivu, konstatira da je prisutno 17 članova Vijeća, te Vijeće može pravovaljano odlučivati.
Stjepan Kezerić navodi da je članovima Vijeća dan prije sjednice poslan ispravak zapisnika kojeg su svi prethodno primili. Upitao je jesu li svi članovi zaprimili izmijenjeni zapisnik i imaju li kakav komentar ili primjedbu na njega.
Članovi Vijeća nemaju primjedbi, te je zapisnik s 10. sjednice održane 19.2.2018. usvojen jednoglasno.

Predsjednik je potom iznio prijedlog dnevnog reda 11. sjednice Vijeća Gradske četvrti Sesvete i zamolio članove Vijeća, ako imaju kakve primjedbe ili prijedloge, da ih iznesu. Vladimir Marić zatražio je da se nadoda točka dnevnog reda kroz koju bi Vijeće donijelo Zaključak kako nije zadovoljno tempom rješavanja imovinsko-pravnih odnosa tijekom izrade projektno-tehničke dokumentacije. Stjepan Kezerić predložio je da se o tome pitanju govori pod točkom Razno, s čime se složio i Vladimir Marić. Daljnjih prijedloga i primjedbi na dnevni red nije bilo, te je Vijeće jednoglasno s usvojilo sljedeći
DNEVNI RED :
1.	Prijedlog Plana komunalnih aktivnosti Gradske četvrti Sesvete u 2018. g.
2.	Prijedlog Programa utroška sredstava s pozicije ostali nespomenuti rashodi poslovanja 
            za 2018.
3.	Mišljenje o Nacrtu prijedloga Odluke o izradi Urbanističkog plana uređenja Zona Badel
4.	Mišljenje o prijedlogu Odluke o izmjeni i dopuni Odluke o zaštiti objekata od grafita
5.	Mišljenje o prijedlogu Odluke o mjerama za sprječavanje nepropisnog odbacivanja
            otpada i mjerama za uklanjanje odbačenog otpada
6.	Mišljenje o prijedlogu Odluke o izmjeni i dopuni Odluke o odvodnji otpadnih voda
7.	Mišljenje na Izvješće o provedenoj stručnoj analizi zaprimljenih inicijativa u svrhu 
             utvrđivanja osnovanosti pokretanja postupka za izradu izmjena i dopuna Generalnog 
            urbanističkog plana Sesveta
8.	Razno
/Prelazi se na rad po dnevnom redu./

Ad 1)
Stjepan Kezerić potaknuo je članove da daju svoje mišljenje vezano uz ovu točku dnevnog reda.
	Željko Blažinović ukazao je na sporost izrade projektno-tehničke dokumentacije koja je nužna za izvedbu projekata. Predložio je da se prema Gradskom uredu za mjesnu samoupravu i Uredu za javnu nabavu pošalje Zaključak u kojemu se traži hitnija izrada projektne dokumentacije.
	Nataša Vučkov rekla je kako smatra da je iznos stavke za izgradnju sprava za rekreativno vježbanje i krajobrazno uređenje u Starom Brestju po njezinom mišljenju previsok.
	Dražen Markota predložio je da se cijeli projekt i troškovnik pošalju svim članovima Vijeća Gradske četvrti Sesvete.  
Zlata Trošelj napomenula je kako će se pregledom troškovnika vidjeti specifikacija svake sprave.
	Stjepan Kezerić zamolio je članove da se u svome govoru ograniče na tri minute.
	Vladimir Marić smatra kako Grad Zagreb treba snositi troškove za stavke koje su veće od milijun kuna. Kazao je kako misli da stavka podmirenje troškova Adventa u Sesvetama nije opravdana, tj. njezin iznos. 
	Damir Kostanjski upozorio je da se treba provjeriti napon klima uređaja koji se stavljaju u DVD Blaguša, kako ne bi kasnije došlo do smetnja u korištenju zbog premale nosivosti električnog kruga. Kazao je kako se u objektu MO Đurđekovec uredila kuhinja te isto više nije potrebno napraviti kroz Plan komunalnih aktivnosti Gradske četvrti Sesvete. Kazao je kako mu se iznos za nabavu stolova i klupa za objekt MO Kašina čini previsok. Smatra kako u Soblincu u Bosanskoj ulici ne postoji prostor za izradu nogostupa sa zacjevljenjem i kako je Dumovec kroz Planove komunalnih aktivnosti Gradske četvrti Sesvete opet nepravedno izostavljen.
	Dražen Markota odgovorio je vezano uz iznos stolova i klupa za objekt MO Kašina istaknuvši da je to procijenjena cijena koja se unosi u Plan komunalnih aktivnosti, a kako će se ona u procesu javne nabave vjerojatno smanjiti.
	Tihomir Lukanić obrazložio je stavke Poslovnika o radu Vijeća Gradske četvrti Sesvete vezano uz javljanje članova Vijeća i međusobno repliciranje. Rekao je kako misli da je sramotno prihvaćanje članova Vijeća Gradske četvrti Sesvete na iznos koji im za Plan komunalnih aktivnosti dodjeli Grad Zagreb (41 milijun kuna). Zamolio je informaciju o unutarnjem uređivanju prostora Šahovskog kluba Sesvete koje iznos 578.000,00 kuna (adresa kluba, kvadratura prostora koji se uređuje te kako je ista stavka unesena u Plan komunalnih aktivnosti Gradske četvrti Sesvete).
	Stjepan Kezerić rekao je kako se radi o prostoru u vlasništvu Zagrebačkog Holdinga d.o.o., veličine 250m2 koji se nalazio u katastrofalnom stanju. Stavka je u prethodnoj godini unesena u Plan komunalnih aktivnosti Gradske četvrti Sesvete temeljem traženja Šahovskog kluba Sesvete, koji ima brojne aktivnosti, a u njemu se okuplja otprilike 350 djece. Adresa Šahovskog kluba je Ulica Ivana Keleka 2.
	Ivanka Gregoranić zatražila je specifikaciju dodatnih radova na polivalentnoj dvorani u Gimnaziji Sesvete. Stjepan Kezerić obećao je da će se specifikacija tih troškova poslati članovima Vijeća Gradske četvrti Sesvete. 
	Daljnjih primjedbi nije bilo.Vijeće je glasovalo, te većinom glasova, s 14 glasova „za“,  3 “protiv“ donijelo
PLAN
komunalnih aktivnosti Gradske četvrti Sesvete u 2018.

/ Plan se prilaže zapisniku sjednice /
Ad 2)
Stjepan Kezerić otvorio je raspravu po točki dnevnog reda Prijedlog Programa utroška sredstava s pozicije Ostali nespomenuti rashodi poslovanja za 2018. godinu.
Nataša Vučkov rekla je kako je neformalno dobila informaciju da se udruge više neće moći javljati Vijeću Gradske četvrti Sesvete i vijećima mjesnih odbora za financiranja koja već godinama dobivaju.
Stjepan Kezerić potvrdio je informaciju, rekavši kako je od Gradskog ureda za mjesnu samoupravu dobiven naputak u kojemu stoji da se udruge već financiraju iz gradskog proračuna te kako nije više moguće financirati udruge iz pozicije Ostali nespomenuti rashodi poslovanja za 2018. godinu. Sredstva mogu koristiti javne ustanove kojima je osnivač Grad Zagreb (muzeji, škole, vrtići) ili vijeća mjesnih odbora vezano uz proslave dana mjesnih odbora. 
Stipe Jurić kazao je kako su ga na kolegiju u Gradskom uredu za mjesnu samoupravu obavijestili da se, temeljem tumačenja / - Zakona o udrugama - /  javne pravobraniteljice, udruge moraju javljati na natječaje, te kako više nije moguće financiranje iz sredstava ONRP-a. Sredstva je moguće utrošiti samo za određene svrhe, npr. tiskanje promotivnih materijala, cvijeća, vijenaca i sl.
Marko Galić smatra kako je dodjela sredstava kroz ONRP dobro funkcionirala prethodnih godina i izrazio je neslaganje s ovim promjenama.
Zlata Trošelj rekla je kako neprofitne organizacije moraju pravdati svaku kunu utroška prilikom svoga financiranja. Smatra kako vrtići i škole već imaju određena sredstva predviđena proračunom te kako im ova sredstva nisu prijeko potrebna.
Mira Halapa rekla je kako se njezina udruga Hrvatska žena javlja na projekte te se financira godišnjim članarinama članica. Pozvala je članove da dođu na Dan narcisa i polaganje vijenca pred spomenikom hrvatskim braniteljima. 
Nataša Vučkov upitala je hoće li se kroz Plan komunalnih aktivnosti financirati  tradicionalne manifestacije, na što joj je Dražen Markota dao potvrdan odgovor.
Stjepan Kezerić rekao je kako se od Gradske četvrti Sesvete može poslati prijedlog prema Gradskom uredu za mjesnu samoupravu da se vrate na stari način financiranja neprofitnih organizacija kroz sredstva ONRP-a. 
 Kako nije bilo daljnjih primjedbi, Stjepan Kezerić predložio je glasovanje. Vijeće Gradske četvrti Sesvete je glasovalo te većinom glasova, s 14 glasova „za“,  1 “protiv“ i 2 suzdržana donijelo

Program utroška sredstava
 s pozicije ostali nespomenuti rashodi poslovanja za 2018.

/ Program se prilaže zapisniku sjednice /

Ad 3)

Stjepan Kezerić predložio je raspravu o prijedlogu Mišljenja o Nacrtu prijedloga Odluke o izradi Urbanističkog plana uređenja Zona Badel.
	Tihomir Lukanić je rekao da prijedlog Odluke o izradi urbanističkog plana uređenja zone Badel čl. 12 kaže da sredstva financiranja ovog Plana snosi privatni investitor te je pitao o kome se radi.
	Dražen Markota rekao je da je čitav Badel privatno zemljište u zoni mješovite upotrebe. Tijekom prošlog mandata bila je inicijativa privatne kompanije koja je htjela izgraditi područje Badela i najmiti ga Gradu Zagrebu za 10€ po m2 što su članovi Vijeća odbili. Dražen Markota smatra kako je dovršetak Branimirove ulice u Sesvetama preduvjet za izgradnju zone Badel. Vijeće Gradske četvrti Sesvete sudjelovat će u javnoj raspravi vezano uz prostorni plan i GUP Sesveta.
	Tihomir Lukanić smatra da Vijeće Gradske četvrti Sesvete treba znati što se događa u prostoru i tko se u zoni Badel pojavljuje kao kapitalni investitor. Upoznao je članove kako se radi o firmi TPV d.o.o. kojoj je osnivač Ivan Vučković.
	Željko Blažinović zamolio je da se na idućim sjednicama za svako mišljenje i zaključak pripremi prijedlog.
	Vijeće je potom glasovalo o prijedlogu te s 14 glasova „za“  i 3 suzdržanih donijelo

Zaključak o davanju mišljenja na Nacrt prijedloga odluke o izradi Urbanističkog plana uređenja Zona Badel.

/ Zaključak se prilaže zapisniku sjednice /

Ad 4)
Stjepan Kezerić obavijestio je članove o traženju Stručne službe gradonačelnika mišljenja na prijedlog Odluke o izmjeni i dopuni Odluke o zaštiti objekata od grafita. Tihomir Lukanić zamolio je da mu se objasni značaj mišljenja kao upravnopravnog instrumenta. 
Željko Blažinović podsjetio je da se u prošlom sazivu od Vijeća Gradske četvrti Sesvete išlo s inicijativom prijedloga izmjene Statuta Grada Zagreba kako bi Vijećima dali mogućnost donošenja Odluka. Istaknuo je da je za istu izmjenu potrebno skupiti većinu od 2/3 vijećnika u Skupštini, što se prošli put pokazalo kao neostvariv zadatak. Zlata Trošelj potvrdila je izjavu Željka Blažinovića rekavši da u prošlom mandatu Skupština nije uvažila prijedlog promjene Statuta dan od Željka Blažinovića.
Tihomir Lukanić upitao je može li Vijeće samostalno davati mišljenje u kojemu se iznosi neki prijedlog na što je Stjepan Kezerić potvrdio i rekao da je Vijeće to već prije radilo.
	Vladimir Marić podsjetio je na odgovornost Vijeća Gradske četvrti temeljem članka 86. Statuta Grada Zagreba, rekao je da mu je drago da se daje mišljenje o stvarima bitnim za život Sesvećana.
	Dražen Markota kazao je kako mišljenja koriste članovima Vijeća da se upoznaju s onime što se događa u Skupštini. Rekao je da podržava prijedlog o kojemu se daje mišljenje pod ovom točkom dnevnog reda.
	Tihomir Lukanić smatra da ponovo treba pokrenuti inicijativu koja bi omogućila vijećima gradskih četvrti da donose svoje odluke. Poručio je članovima Vijeća da nisu trebali ići na iste izborne liste ako su u prošlom mandatu vidjeli da ih čelnici vlastitih stranka ne slušaju.
	Stjepan Kezerić i Dražen Markota obrazložili su zašto treba davati mišljenja Vijeća. Vijeće je potom glasovalo o prijedlogu te s 15 glasova „za“ i 2 suzdržanih donijelo

Zaključak o davanju mišljenja na Prijedlog odluke o izmjeni i dopunama Odluke o zaštiti objekata od grafita

/ Zaključak se prilaže zapisniku sjednice /

Ad 5) 
Stjepan Kezerić otvorio je raspravu po ovoj točki dnevnog reda.
	Nataša Vučkov upozorila je na članak 12. prijedloga Odluke o mjerama za sprječavanje nepropisnog odbacivanja otpada i mjerama za uklanjanje odbačenog otpada zato što je njime moguće nanošenje štete vlasnicima privatnih čestica na čije vlasništvo nepoznati počinitelj odloži otpad.
	Petar Bajan upozorio je da su vlasnici dužni voditi brigu o svojemu privatnom vlasništvu, te moraju onoga tko odloži otpad na njihovo zemljište prijaviti.
	Mladen Šturlić-Tupek upozorio je da nema dobrog pravnog puta za uklanjanje otpada kojeg neodgovorni počinitelj donese na tuđe zemljište. Na kraju moraju ispaštati vlasnici na čije zemljište je nešto navezeno. 
	Antun Bošnjaković naveo je primjer poljskog puta Branovečina u Starom Brestju gdje se vlasnicima privatnih poljoprivrednih čestica u kontinuitetu navozi glomazni otpad. Komunalni redari smatraju da privatni vlasnici trebaju ograditi svoje zemljište kako bi time spriječili navažanje otpada na njihovo zemljište. Vlasnici nezadovoljniz ovom situacijom traže postavu kamera jer ne uspijevaju izaći na kraj s nepoznatim počiniteljima.
	Marko Galić bit će protiv ovakve Odluke zato što njime vlasnici zemljišta nisu zaštićeni. 
	Željko Blažinović smatra da Grad Zagreb treba osigurati sredstva u proračunu za uklanjanje svih divljih deponija.
	Dražen Markota misli da se Odluku ne treba gledati samo kroz jedan članak vezano uz kojeg se slaže s ostalim članovima Vijeća. Rekao je kako se glomazni otpad uglavnom nalazi na državnom vlasništvu, a ne na privatnim parcelama. Trebalo bi iznaći neki mehanizam između Grada Zagreba i Ministarstva za državnu imovinu kako bi se otpad s takvih lokacija uklonio, primjerice šuma Šija vrh. Smatra dobrim uvođenje mjere za sprječavanje nepropisnog odbacivanja otpada koje su definirane kroz Odluku.
	Tihomir Lukanić naglasio je da Vijeće daje mišljenje koje nije obvezujuće ni za koga. Smatra da će se građanima Sesveta moći pomoći tek kada će Sesvete biti grad, odlukom neke buduće sesvetske gradske skupštine.
	Marija Baričević slaže se s time što su članovi Vijeća izrekli vezano uz članak 12 prijedloga Odluke. Upozorila je članove da je Odluka napravljena temeljem Zakona o održivom gospodarenju otpadom u čijem članku 36. stavku 3. se propisuje ono što se nalazi i u prijedlogu Odluke. Vijeće može dati mišljenje u kojemu može izreći svoj stav o članku 12., no dok se Zakon ne izmjeni to neće moći imati nikakvog pravnog učinka.
	Nataša Vučkov upozorila je na stanje u kojem komunalno redarstvo nema dovoljno djelatnika za kvalitetan rad, kao ni ovlasti. Smatra kako bi građanima trebalo dati uputu kako se zaštititi od navažanja glomaznog otpada na njihove privatne parcele.
	Stjepan Kezerić sumirao je mišljenje članova Vijeća oko ove Odluke i predložio da se članovi Vijeća izjasne suzdržanima te da se zatraži dorada članka 12. kako bi se zaštitili vlasnici privatnih parcela kojima druge osobe navažaju glomazni otpad na zemljište.
	Potom se pristupilo glasanju, članovi Vijeća Gradske četvrti Sesvete jednoglasno su se suzdržali od davanja mišljenja na  prijedlog Odluke o mjerama za sprječavanje  nepropisnog odbacivanja otpada i mjerama za uklanjanje odbačenog otpada 

Ad 6)
	Stjepan Kezerić objasnio je kako je predsjednik Kluba gradskih zastupnika SDP-a Zvane Brumnić dao prijedlog izmjene i dopune Odluke o odvodnji otpadnih voda, te je od Vijeća Gradske četvrti Sesvete zatraženo mišljenje. 
	Petar Bajan rekao je kako se protivi da Grad plaća čišćenje septičkih jama jer to nije pravedno prema građanima koji plaćaju kanalizaciju.
	Kako nije bilo daljnjih primjedbi, Vijeće je glasovalo o prijedlogu, te sa 13 glasova „protiv“ i 4 suzdržana odbilo predloženi prijedlog izmjena, te je o istome donesen

Zaključak o davanju mišljenja na Prijedlog Odluke o izmjeni i dopuni Odluke o odvodnji otpadnih voda
	
/ Zaključak se prilaže zapisniku sjednice /
Ad 7)
Stjepan Kezerić istaknuo je da se treba ići u izmjenu GUP-a i prostornog plana zato što planovi ne odgovaraju potrebama zajednice (prostor tvornice Sljeme) i jer su rađeni temeljem zastarjelih podataka. 
	Željko Blažinović rekao je kako Prostorni plan nije donesen zadnjih 25 godina, čime su zapostavljeni rubni dijelovi grada, kao i Sesvete. GUP obuhvaća samo urbani dio Sesveta, što je po mišljenju člana Vijeća uzrok da su cijene zemljišta podcijenjene. Smatra da je sjeveroistočnom dijelu Sesveta potrebna izrada prostornog plana čime bi se stalo na kraj mešetarenju zemljištima u Sesvetskom Prigorju.
	Dražen Markota ukazao je kako je danas 2/3 Sesveta obuhvaćeno prostornim planom dok je 1/3 obuhvaćena GUP-om. Rekao je kako je potrebna izmjena GUP-a, ali se i u budućem vremenu treba pokrenuti izmjena prostornog plana. Smatra žalosnim da je komunalni doprinos u Sesvetskom Kraljevcu jednak onome u centru grada Zagreba čime poduzetnici odabiru općinu Rugvica jer im se to više isplati nego biti u Sesvetama.
	Tihomir Lukanić istaknuo je prednosti koje bi Sesvete imale kao grad u vidu donošenja vlastitog prostornog i urbanističkog plana.
	Dražen Markota ukazao je na aktivnu politiku Vijeća Gradske četvrti Sesvete i u prethodnom razdoblju vezano uz GUP i prostorni plan. Smatra da bi bilo dobro vidjeti analizu koliko Sesvete dobivaju i daju prema Gradu Zagrebu, jer se tim podacima učestalo koristi u javnoj raspravi, ali nikad s točnim iznosima.
	Željko Blažinović spomenuo je inicijativu HSS-a tijekom 2002. godine vezano uz izdvajanje Sesveta iz Grada Zagreba. Rekao je da i tada kao i danas postoji jasni zakonski način kako Sesvete mogu postati gradom. Smatra da će se svi članovi Vijeća neovisno o stranačkoj pripadnosti zalagati za strateške interese Sesveta.
	Stjepan Kezerić predložio je davanje mišljenja o tome da se 2018. godine svakako mora pokrenuti postupak izrade izmjena i dopuna Generalnoga urbanističkog plana Sesveta odnosno ne uvažiti Izvješće o provedenoj stručnoj analizi zaprimljenih inicijativa u svrhu utvrđivanja osnovanosti pokretanja postupka za izradu izmjena i dopuna Generalnoga urbanističkog plana Sesveta, u kojem se zaključuje da isto nije potrebno.
	Članovi Vijeća potom su glasali o prijedlogu Stjepana Kezerića, te je Vijeće većinom glasova, s 14 glasova „za“ i 3 suzdržana donijelo

Zaključak o davanju mišljenja na Izvješće o provedenoj stručnoj analizi zaprimljenih inicijativa u svrhu utvrđivanja osnovanosti pokretanja postupka za izradu izmjena i dopuna Generalnoga urbanističkog plana Sesveta

/ Zaključak se prilaže zapisniku sjednice /

Ad 8)
	Predsjednik Vijeća Stjepan Kezerić obavijestio je da se prelazi na točku dnevnog reda Razno i pozvao je članove Vijeća da se jave.
	Tihomir Lukanić zamolio je članove Vijeća da mu daju dopuštenje da angažira snimatelja koji bi snimao sjednice. Zamolio je da Vijeće pošalje prema Gradu Zagrebu dopis u kojemu traži dokumentaciju vezano uz najam prostora Sesvetske Kurije (Trg Dragutina Domjanića 5) od vlasnika noćnog kluba „Truth.“ Smatra neprikladnim da se u prostoru Sesvetske Kurije nalazi noćni klub i sumnja da glasna glazba u tome prostoru može škoditi statici prostora.
	Zlata Trošelj smatra kako nije dobro da se u tome prostoru nalazi noćni klub, postavila je pitanje zašto nije od Vijeća traženo mišljenje vezano uz najam prostora.
	Nataša Vučkov rekla je kako se prostor kao noćni klub koristi već desetljećima i kako smatra da treba preispitati odluku o davanju u najam zbog buke koja može ugrožavati statiku zgrade.
	Marko Galić pitao je može li se i  na koji način ubrzati intenzitet radova na dijelu autoceste koji ide prema Varaždinu, a koji se trenutno obnavlja. Dražen Markota i Damir Kostanjski su rekli kako će se intenzitet radova ubrzati s početkom ljetnog radnog vremena.

/ Sjednicu je u 19,00 napustila, uz ispriku, članica Vijeća Zlata Trošelj /
	
	Vladimir Marić spomenuo je poziv građana iz Kvarnerske ulice zbog nesnosnog smrada iz kanala na toj lokaciji. Pitao je što se može učiniti vezano uz rješavanje toga problema. Istaknuo je nezadovoljstvo presporim rješavanjem imovinsko-pravnih odnosa u Ulici Pavla Štoosa, te predložio slanje dopisa u kojemu se traži žurnije postupanje. Stjepan Kezerić rekao je da će o navedenim pitanjima biti poslani dopisi.
	Damir Kostanjski zatražio je upućivanje upita prema Gradskom uredu za obrazovanje o stanju izrade projekta dječjeg vrtića Sesvetski Kraljevec. Zamolio je informaciju o stanju izrade projektne dokumentacije za Cersku ulicu u Sesvetskom Kraljevcu i informaciju o projektiranju nadstrešnica.
	Antun Bošnjaković zamolio je informaciju o početku radova na objektu MO Staro Brestje. Dražen Markota mu je rekao kako će donošenjem Plana komunalnih aktivnosti Gradske četvrti Sesvete biti moguće raspisivanje javnog natječaja za uređenje tog prostora.
	Maja Buljubašić zamolila je provjeru statusa projekta uređenja prometnice i oborinske odvodnje u odvojku Ulice Slavka Kovačića.
	Tihomir Lukanić zamolio je Vijeće da se izjasni o snimanju od druge osobe. Povela se kraća rasprava u kojoj su sudjelovali Maja Buljubašić, Mladen Šturlić-Tupek, Nataša Vučkov i Vladimir Marić, te u kojoj su se izjasnili da se na prethodnim sjednicama o tome dovoljno raspravljalo.

Daljnje rasprave nije bilo, te je Vijeće završilo s radom u 19,20.

Sesvete, 21. ožujka 2018.

